Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟIΝΟΒΟΥΛIΟΥ ΚΑI ΤΟΥ ΣΥΜΒΟΥΛIΟΥ για την τροποποίηση της οδηγίας 96/16/ΕΚ του Συμβουλίου σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2003/0060 (COD)

Τροποποιημένη πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟIΝΟΒΟΥΛIΟΥ ΚΑI ΤΟΥ ΣΥΜΒΟΥΛIΟΥ για την τροποποίηση της οδηγίας 96/16/ΕΚ του Συμβουλίου σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων

1. ΙΣΤΟΡΙΚΟ

2 Απριλίου 2003: έγκριση της πρότασης από την Επιτροπή και διαβίβασή της στο Συμβούλιο και το Ευρωπαϊκό Κοινοβούλιο,

COM (2003) 158 τελικό - 2003/0060 (COD)

2 Σεπτεμβρίου 2003: γνώμη του Ευρωπαϊκού Κοινοβουλίου - πρώτη ανάγνωση.

2. ΣΤΟΧΟΣ ΤΗΣ ΕΠΙΤΡΟΠΗΣ

Η οδηγία 96/16/ΕΚ του Συμβουλίου αφορά τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων. Το άρθρο 8 της προαναφερόμενης οδηγίας προβλέπει ότι η Επιτροπή υποβάλλει στο Συμβούλιο έκθεση, στην οποία περιγράφεται η αποκτηθείσα εμπειρία.

Μετά την πρώτη ενδιάμεση έκθεση της 27.9.2000 με αριθ. COM (2000) 600 τελικό, εκπονήθηκε μια τελική έκθεση στην οποία καθορίζεται όλο το πλαίσιο για τη σύνταξη και την εφαρμογή της οικείας νομοθεσίας.

Η εν λόγω τελική έκθεση της Επιτροπής στο Συμβούλιο και στο Ευρωπαϊκό Κοινοβούλιο καθιερώνει μια τεχνική αξιολόγηση των διάφορων πτυχών της εφαρμογής της οδηγίας 96/15/ΕΚ. Σύμφωνα με τα συμπεράσματα της εν λόγω έκθεσης και την αποκτηθείσα εμπειρία, η νομοθεσία των στατιστικών γαλακτοκομίας χρειάζεται να τροποποιηθεί ώστε να ανταποκρίνεται καλύτερα στις τρέχουσες ανάγκες της κοινής γεωργικής πολιτικής.

Λαμβάνεται ιδιαίτερα υπόψη η αυξανόμενη σημασία που έχουν αποκτήσει τα πρωτεϊνούχα συστατικά του γάλακτος, αλλά και η αυξανόμενη σημασία των δεδομένων της περιφερειακής παραγωγής του αγελαδινού γάλακτος. Στα περισσότερα κράτη μέλη οι γαλακτοκομικές ποσοστώσεις χορηγούνται σε περιφερειακό επίπεδο για πρακτικούς λόγους, παρ' όλο που η λήψη αποφάσεων και η διαχείριση των ποσοστώσεων γάλακτος παραμένουν στην αρμοδιότητα του κράτους μέλους. Ένα άλλο σημαντικό θέμα είναι ο καθορισμός των μονάδων έρευνας. Τέλος, ιδιαίτερη προσοχή πρέπει να δοθεί στη βελτίωση της μεθοδολογίας που χρησιμοποιείται για τη σύνταξη των στατιστικών στον τομέα του γάλακτος, ιδίως με τη χρησιμοποίηση τυποποιημένων ετήσιων ερωτηματολογίων που θα συντάσσονται από τα κράτη μέλη βάσει ενός προτύπου που θα καταρτίζεται από την Επιτροπή.

3. ΓΝΩΜΗ ΤΗΣ ΕΠΙΤΡΟΠΗΣ ΓΙΑ ΤΙΣ ΤΡΟΠΟΠΟΙΗΣΕΙΣ ΠΟΥ ΥΠΕΒΑΛΕ ΤΟ ΚΟΙΝΟΒΟΥΛΙΟ

3.1. Τροποποιήσεις που έγιναν δεκτές από την Επιτροπή

Το Ευρωπαϊκό Κοινοβούλιο προτείνει 6 τροποποιήσεις, τις οποίες αποδέχθηκε η Επιτροπή στο σύνολό τους.

Ειδικότερα:

- η τροπολογία 1 αφορά την αιτιολογική σκέψη 3 και καταργεί τη φράση «ή ακόμα και τοπικό».

- η τροπολογία 2 καταργεί τη νέα αιτιολογική σκέψη 4 σχετικά με τη δυνατότητα διενέργειας ερευνών για τις τοπικές παραγωγικές μονάδες.

- η τροπολογία 3 καταργεί το πρώτο άρθρο, παράγραφος 1 σχετικά με τον ορισμό των μονάδων έρευνας ως τοπικών μονάδων για τα κράτη μέλη που δεν λαμβάνουν την έγκριση των επιχειρήσεων για την άρση του απορρήτου των δεδομένων.

- η τροπολογία 4 αφορά το πρώτο άρθρο, παράγραφος 2 και καταργεί τη συλλογή δεδομένων για τις ποσότητες των κύριων γαλακτοκομικών προϊόντων που επαναχρησιμοποιούνται στον κλάδο και επιτρέπει να συνεχιστεί η επιλογή μεταξύ των δύο μεθόδων: i) εκτίμηση της περιεκτικότητας σε πρωτεΐνη των νωπών προϊόντων (output) και ii) περιεκτικότητα σε πρωτεΐνη των επαναχρησιμοποιημένων προϊόντων (input), ώστε να αξιολογηθεί η περιεκτικότητα σε πρωτεΐνη των κύριων γαλακτοκομικών προϊόντων.

- η τροπολογία 5 αφορά το πρώτο άρθρο, παράγραφος 3 και προτείνει την απλοποίηση της παραπομπής στις μεθοδολογικές εκθέσεις προς αποφυγή περιττών επαναλήψεων.

- η τροπολογία 6 αφορά το πρώτο άρθρο, παράγραφος 4 και καταργεί την παράγραφο σχετικά με τη διάδοση των εμπιστευτικών δεδομένων.

Σε ορισμένα κράτη μέλη είναι δύσκολο να εφαρμοστεί η ιδέα της αλλαγής της μονάδας έρευνας από « επιχείρηση » σε « τοπική μονάδα παραγωγής ».

Όσον αφορά τη συλλογή δεδομένων για επαναχρησιμοποίηση στον κλάδο της γαλακτοκομίας, τα περισσότερα κράτη μέλη δυσκολεύονται να αποκτήσουν αυτές τις πληροφορίες. Μια τέτοια συλλογή ενδέχεται να είναι πολύ δαπανηρή και να παρέχει μη συγκρίσιμα και αναξιόπιστα δεδομένα.

Όσον αφορά τις μεθόδους εκτίμησης των δεδομένων που επιτρέπουν τον υπολογισμό της περιεκτικότητας των γαλακτοκομικών προϊόντων σε πρωτεΐνη, η Επιτροπή θα μεριμνήσει ώστε να αποκτήσει συγκρίσιμα και αξιόπιστα δεδομένα.

Η Επιτροπή αποδέχεται και τις 6 τροπολογίες που προτείνει το Ευρωπαϊκό Κοινοβούλιο και θα τις λάβει υπόψη στην τροποποιημένη πρότασή της.

3.2 Τροποποιήσεις που δεν έγιναν δεκτές από την Επιτροπή:

Καμία.

3.3 Τροποποιήσεις που απορρίφθηκαν από την Επιτροπή

Καμία.

4. ΣΥΜΠΕΡΑΣΜΑ

Σύμφωνα με το άρθρο 250, παράγραφος 2 της Συνθήκης ΕΚ, η Επιτροπή τροποποιεί, όπως αναφέρεται παραπάνω, την πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/16/ΕΚ του Συμβουλίου σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων.